Et straksforbud mod banden Loyal to Familia, LTF, træder i kraft dags dato.

Det oplyser Københavns Politi.

Det betyder, at det fra i dag for eksempel vil være ulovligt at optræde i bandens bluser med "LTF" eller "Loyal to Familia" påtrykt.

- Man vil kunne blive anholdt og sigtet for at bære synlige LTF-kendetegn på for eksempel trøjer, kasketter eller lignende, oplyser Københavns Politi.

Forbuddet gælder i hele Danmark.

Det vil også være ulovligt at videreføre foreningen, og politiet kan fra nu af forbyde folk med tæt tilknytning til LTF at opholde sig på bestemte steder.

Læs også : For første gang i nyere tid: Retten skal vurdere om berygtet bande er ulovlig

Straksforbuddet kommer, efter at Justitsministeriet og Rigsadvokaten i slutningen af juni oplyste, at de vil køre en retssag mod banden ved de danske domstole for at få den opløst.

De mener nemlig, at banden er en forening med et ulovligt formål.

Men inden sagen bliver afgjort af de danske domstole, kan myndighederne administrativt forbyde foreningen foreløbigt, lyder det i grundloven.

Og det er det, som sker i dag.

Københavns Politi holder pressemøde om forbuddet kl. 10. Følg det direkte her på dr.dk.

En aktiv spiller i bandekonflikt

Initiativet til at få forbudt banden tog justitsminister Søren Pape Poulsen (K) allerede sidste år.

Det skete efter adskillige skyderier i forbindelse med en bandekonflikt, der blandt andet udspillede sig på Nørrebro i København, hvor tre personer blev skuddræbt.

På det tidspunkt regnede Rigspolitiet med, at "Loyal to Familia" havde over 200 medlemmer. Dermed var bandegrupperingen den største i Danmark.

Læs også : Loyal to Familia er ikke i konflikt med andre bander - alligevel vil minister have dem forbudt

En række af grupperingens medlemmer sidder i dag i fængsel for meget alvorlige forbrydelser.